खरखौदा | नगरपालिका द्वारा थाना कलां चौक, मटिंडू चौक व सब्जी मंडी सहित कई स्थानों पर रखी गई ई-टायलेटों के निकासी पाइप खुले में छोड़ने पर आपत्ति जताते हुए सीएम विंडो व जिला उपायुक्त विनय सिंह को शिकायत की है। ताकि खरखौदा से ये समस्या जल्द दूर की जा सके। शिकायतकर्ता का कहना है कि शहर में ई-टॉयलेटों की निकासी पाइप खुले में छोड़े जाने से सरकार का स्वच्छता अभियान फ्लाप साबित हो रहा है। उल्लेखनीय है कि खरखौदा शहर के विभिन्न वार्डों में नपा ने लाखों रुपए की राशि खर्च कर ई-टॉयलेट रखवाए हैं, जिसका ठेका छोड़ा हुआ है। लेकिन मौजूदा हाल में ई-टॉयलेट व्यवस्था खुद स्वच्छता मानकों की धज्जियां उड़ा रही है और उनके जो निकासी पाइप हैं वे सीवरेज में छोड़नें के बजाय कई स्थानों पर खुले में छोड़े हुए हैं। कई स्थानों पर ई-टॉयलेट व्यवस्था शोपीस बनकर रह गई है। जिसकी शिकायत ग्रामीणों ने कई बार नगरपालिका को दी थी, लेकिन नपा ने इस मामले में कोई सुध नहीं ली। जिसके कारण क्षेत्र में स्वच्छता नियमों की धज्जियां उड़ रही हैं। जहां-जहां ई-टॉयलेटों की व्यवस्था की गई थी वहां गंदगी का आलम बना हुआ है। शिकायत पर नपा सचिव ने कोई कार्रवाई नहीं की तो समाज सेवी रामफल दहिया ने पहले सीएम विंडों में शिकायत दी और जिला उपायुक्त विनय सिंह से भी शिकायत दी। जिसके बाद डीसी विनय कुमार ने संबंधित अधिकारियों को फटकार लगाते हुए स्वच्छता संबंधी निर्देश फोन पर जारी किए और शिकायतकर्ता को आश्वासन दिया।